Απόφαση της Επιτροπής

της 28ης Ιανουαρίου 2002

για την προσωρινή εμπορία σπόρων προς σπορά ενός είδους που δεν πληροί τις απαιτήσεις της οδηγίας 69/208/ΕΟΚ του Συμβουλίου

[κοινοποιηθείσα υπό τον αριθμό Ε(2002) 165]

(Κείμενο που παρουσιάζει ενδιαφέρον για τον ΕΟΧ)

(2002/98/ΕΚ)

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

την οδηγία 69/208/ΕΟΚ του Συμβουλίου, της 30ής Ιουνίου 1969, περί εμπορίας των σπόρων προς σπορά των ελαιούχων και κλωστικών φυτών(1), όπως τροποποιήθηκε τελευταία από την οδηγία 98/96/ΕΚ(2), και ιδίως το άρθρο 16,

τις κοινοποιήσεις σχετικά με τις δυσκολίες εφοδιασμού με σπόρους προς σπορά που διαβίβασε η Γαλλία,

Εκτιμώντας τα ακόλουθα:

(1) Στη Γαλλία η ποσότητα των διαθέσιμων σπόρων προς σπορά λιναριού που πληρούν τις απαιτήσεις της οδηγίας 69/208/ΕΟΚ είναι ανεπαρκής σε σχέση με τη βλαστική ικανότητα και, ως εκ τούτου, δεν είναι δυνατόν να καλύψει τις ανάγκες αυτής της χώρας.

(2) Δεν είναι δυνατόν να καλυφθεί αυτή η ζήτηση ικανοποιητικά με σπόρους προς σπορά από άλλα κράτη μέλη ή από τρίτες χώρες, που πληρούν όλες τις απαιτήσεις που καθορίζονται στην οδηγία.

(3) Ως εκ τούτου, τα κράτη μέλη πρέπει να επιτρέψουν, για περίοδο που λήγει στις 30 Ιουνίου 2002, την εμπορία σπόρων προς σπορά που υπόκεινται σε λιγότερο αυστηρές απαιτήσεις.

(4) Η Γαλλία πρέπει να ενεργήσει ως συντονιστής για να διασφαλίσει ότι το συνολικό ποσό που καλύπτεται από την άδεια δεν υπερβαίνει τη μέγιστη ποσότητα που καλύπτεται από την παρούσα απόφαση.

(5) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής σπόρων προς σπορά και πολλαπλασιαστικού υλικού για τη γεωργία, τα κηπευτικά και τη δασοκομία,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Τα κράτη μέλη επιτρέπουν, για περίοδο που λήγει στις 30 Ιουνίου 2002 με τους όρους που καθορίζονται στο συνημμένο παράρτημα, την εμπορία σε όλη την Κοινότητα σπόρων προς σπορά λιναριού που δεν πληρούν τις απαιτήσεις που καθορίζονται στην οδηγία 69/208/ΕΟΚ σχετικά με την ελάχιστη βλαστική ικανότητα, με την προϋπόθεση ότι πληρούνται οι ακόλουθοι όροι:

α) ο σπόρος προς σπορά διατέθηκε για πρώτη φορά στην αγορά από ένα πρόσωπο που είναι εγκεκριμένο το σκοπό για αυτό, σύμφωνα με το παρακάτω άρθρο 2·

β) η βλαστική ικανότητα είναι τουλάχιστον 88 %.

Άρθρο 2

Κάθε προμηθευτής σπόρων προς σπορά που επιθυμεί να επωφεληθεί από παρέκκλιση για να διαθέσει σπόρους προς σπορά στην αγορά σύμφωνα με το άρθρο 1 υποβάλλει αίτηση στο κράτος μέλος στο οποίο είναι εγκατεστημένος.

Το σχετικό κράτος μέλος επιτρέπει στον προμηθευτή να διαθέσει αυτούς τους σπόρους προς σπορά στην αγορά, εκτός:

α) αν έχει βάσιμες αμφιβολίες για το ότι ο προμηθευτής θα είναι σε θέση να διαθέσει στην αγορά την ποσότητα των σπόρων προς σπορά για την οποία έχει ζητήσει άδεια ή

β) αν η συνολική ποσότητα για την οποία έχει επιτραπεί να διατεθεί σε εμπορία σύμφωνα με τη σχετική παρέκκλιση θα υπερβαίνει τη μέγιστη ποσότητα που καθορίζεται στο παράρτημα της παρούσας απόφασης.

Άρθρο 3

Για το σκοπό της εφαρμογής του άρθρου 1, τα κράτη μέλη παρέχουν αμοιβαία διοικητική βοήθεια.

Η Γαλλία (η οποία κοινοποίησε τις δυσκολίες εφοδιασμού με σπόρους προς σπορά) δρα ως συντονιστής των αδειών που χορηγούνται δυνάμει του άρθρου 2, για να εξασφαλίσει ότι η συνολική ποσότητα δεν υπερβαίνει τις μέγιστες ποσότητες που καθορίζονται στο παράρτημα.

Κάθε κράτος μέλος που λαμβάνει αίτηση δυνάμει του άρθρου 2 κοινοποιεί αμέσως στη συντονίστρια χώρα την ποσότητα που καλύπτεται από την αίτηση. Το κράτος μέλος συντονιστής ενημερώνει αμέσως το κοινοποιούν κράτος μέλος σχετικά με το αν η άδεια της αίτησης θα έχει ως αποτέλεσμα την υπέρβαση της μέγιστης ποσότητας.

Άρθρο 4

Τα κράτη μέλη κοινοποιούν αμέσως στην Επιτροπή και στα άλλα κράτη μέλη τις ποσότητες σπόρων προς σπορά που φέρουν σήμανση και επιτρέπεται να διατεθούν στην αγορά σε όλη την Κοινότητα σύμφωνα με την παρούσα απόφαση.

Άρθρο 5

Η παρούσα απόφαση απευθύνεται στα κράτη μέλη.

Βρυξέλλες, 28 Ιανουαρίου 2002.

Για την Επιτροπή

David Byrne

Μέλος της Επιτροπής

(1) ΕΕ L 169 της 10.7.1969, σ. 3.

(2) ΕΕ L 25 της 1.2.1999, σ. 27.

ΠΑΡΑΡΤΗΜΑ

>ΘΕΣΗ ΠΙΝΑΚΑ>